**ОТЧЕТ ЗА ДЕЙНОСТТА НА**

**НЧ „РАЗВИТИЕ-1869“-ВРАЦА ПРЕЗ 2021 год.**

**===========================================**

Като символ на духовността Народните читалища са обединителен център за творчество и достъп до култура, светилници на просвета и култура, които неизменно през годините са играли и продължават да играят важна роля в развитието и обогатяването на духовните ни традиции, за опазване на културата ни и националната ни идентичност.

Народно читалище „Развитие-1869“- Враца, има богата и разнообразна дейност, превърнало се в привлекателен център за поколения таланти в областта на книгата, песента, музиката, балета, танцовото изкуство. Нашите колективи и звена заемат достойно място в палитрата от многообразие на културни прояви в града и областта.

2021 година премина под противоепидемични мерки, свързани с „КОВИД-19“, като многократните ограничения доведоха до невъзможност за нормална работа, отпаднаха множество концерти, театри, изключително много се затрудни работата на библиотеката, дейността на съставите и школите по изкуства.

Всичко това ни задължава изключително много да работим през настоящата година, за да можем да запазим и развием нашите успехи и достижения.

**ЧИТАЛИЩНА БИБЛИОТЕКА:**

**=========================**

Читалищната библиотека наброява 119 хиляди тома литература от всички отрасли на знанието която е информационен център, с традиции и богат опит. Библиотечната дейност през годината бе много затруднена, но благодарение на взетите мерки от ръководството, за посещение с маски от ползващите библиотеката, дезинфекция на книгите и спазване на необходимата дистанция. Гласуваната сума от общината ни помогна изключително много за поддържане на електронната информационна система в библиотеката, абонамента и закупуване на книги от различните жанрове, както и подобряване квалификацията на библиотечните служители. През 2021 г. са регистрирани 255 нови читатели. Проведе се традиционния литературен конкурс „Емилия Александрова“ за учениците от врачанските училища, като бяха номинирани първенците в отделните категории, като остана да се раздадат наградите им през настоящата кампания. Продължи съвместната работа с учители и ученици от училищата в града по повод бележити дати и събития. В детски отдел през годината са регистрирани 203 нови читателя.

Детския отдел на библиотеката проведе „Забавно лято в библиотеката“ с деца от врачанските училища, изработване на апликации, рисунки на тема „Моят любим приказен герой“, изработване на картички свързани с традиционни празници, детски игри, четения на любими детски книжки и др.т.

Включването на библиотеката в проекта „Глобални библиотеки” допринесе изключително много тя да се превърне в един богат информационен център. Нашите служители работят по редица обучителни програми и проекти. Това разнообрази дейността и като се започне с предлаганите нови услуги: електронен каталог на книгите, аналитични описания на статии, части от книги и решения, документация за движение и придобиване на библиотечния фонд и електронно обслужване на читателите.

**ДЕТСКА ШКОЛА ПО ИЗКУСТВАТА:**

**===============================**

Въпреки пандемичната обстановка през изминалата 2021 година Детската школа по изкуствата продължи дългогодишната традиция за издирване, обучаване и развиване на млади таланти от нашия град. През годината в школата се обучаваха 190 деца. Много усилия костваха на преподавателите от музикалната, балетната и езикови школи да успеят да задържат децата след множеството локдауни и затваряния на училищата. Въпреки предизвикателствата породени от епидемичната обстановка ДШИ продължи активната си дейност , без прекъсване на учебния процес, преминавайки в онлайн форма на обучение, като децата получаваха нужната информация и задачи визуално и така успяхме успешно да завършим учебната година. Освен осигуряване на провеждането на учебни часове и усвояване на предвиденият материал, всеки преподавател организира, записа и публикува изпълнения на учениците си във връзка с коледните и новогодишни празници .В края на учебната година се проведоха музикални и танцови срещи на отделни класове, съобразени с епидемичната обстановка. За съжаление заложените в календара на школата концерти почти напълно отпаднаха. Беше проведен само заключителният годишен концерт. За наше удовлетворение през ученици от ДШИ взеха участия и бяха наградени в различни конкурси и фестивали .

Детска балетна школа взе участие на XVI Международен фестивал „Музите“ на сцената на летен театър „Аполония“, Созопол провел се на 5-20 юли . В него участваха балерини от Латвия, Русия, Молдова, Украйна, както и състави от всички краища на България. Балетната ни школа се представи в 3 възрастови групи с 14 танца в класически, съвременни и характерни танци. Участие имаше в солови, дуетни и колективни изпълнения. Във всички категории бяха отличени с призови места и получиха статуетки, медали и дипломи. Художественият ръководител на балетната школа - Петя Христова получи диплом и отличие за висок професионализъм в областта на танцовото изкуство.

Елица Стефанова, ученичка на преподавателката по пиано Олга Младенова отново завоюва престижни наши и международни награди:

* Първа награда и Специална награда – солист на Камерен оркестър „Орфей“ - X Международен конкурс за млади изпълнители на класически музикални инструменти, май в гр. Перник,
* Първа награда - VIII Международен конкурс за вокална и инструментална музика „Звукът на времето”, юни в гр. Велико Търново
* Първа награда - III Международен музикален конкурс Трявна АРТ, август в гр. Трявна
* Втора награда - XXIV Международен младежки музикален конкурс “Надежди, таланти, майстори”, септември в гр.Добрич.
* През юли 2021г Елица за втора поредна година взе участие в Клавирния майсторски клас “Големите пианисти - композитори” на проф. Людмил Ангелов в НБУ и заключителния концерт в Камерна зала “България”.
* Като носител на Гранд При от конкурса Vivapiano 2020 тя получи възможността да свири като солист на концерт на Симфониета Враца с диригент Христо Павлов на 11.11.2021г в гр. Враца и на концерт на Плевенската филхармония с диригент Деян Павлов на 18.11.2021г в гр. Плевен. И на двете музикални събития Елица изсвири “Ръченица” от Петко Стайнов във вариант за пиано и оркестър на Виктор Чучков. И двете изпълнения бяха част от честванията по повод 125 години от рождението на акад. Петко Стайнов.

**ДУХОВ ОРКЕСТЪР:**

**=================**

През изминалата 2021 година оркестъра под ръководството на диригента Бойчо Димов израсна, както в изпълнителско отношение, така и в качественото си развитие.

В момента оркестъра наброява 22 музиканти заедно с диригента и е сравнително добре балансиран и окомплектован. Това дава възможност за включване на по широко обхватен репертоар, както на български хора и маршове, така също и класически произведения от нашата и световна музикална съкровищница.

Въпреки противоепидемиологичните мерки и забрани оркестъра води ползотворен репетиционен и концертен живот, като концертите бяха предимно на открито. Със своето прекрасно музициране и добре подбиран репертоар от диригента, оркестъра доказва при всяко свое изпълнение своя професионализъм и висок творчески заряд, радва нашата публика.

Дейността на Духовият оркестър с диригент Бойчо Димов не е прекъсвала през цялата година и участва във всички празници и събития на града, организирани от Читалището, Община Враца, училища и детски градини. Бяха ремонтирани повредените инструменти и закупени нови костюми за концертни изяви.

**ХУДОЖЕСТВЕНА САМОДЕЙНОСТ:**

**===============================**

**1. ПРЕДСТАВИТЕЛЕН АНСАМБЪЛ ЗА**

**НАРОДНИ ПЕСНИ И ТАНЦИ „ВРАТИЦА”:**

**====================================**

Както всички формации и звена на читалището така и Представителния фолклорен ансамбъл „Вратица“ бе трайно засегнат от противоепидемиологичните мерки, като многократно бяха спирани неговите репетиции. Направихме опит за онлайн работа но това не се получи поради заетостта на децата с образователния процес.

Същото бе положението и в изградената детска танцова школа към ансамбъла. През годината целта бе да се запази ядрото на школата за да може тя да продължи да функционира нормално след отпадане на противоепидемичните мерки. Въпреки всичко с много усилия на художествения ръководител ансамбъла успя да се подготвии взе участие в Международен фолклорен фестивал „Арт фестивал интернационал“ Слънчев бряг от 24.08.2021 г. до 31.08.2021 г. Във фестивалните дни ансамбълът участва в концерти в Слънчев бряг, Поморие, Несебър и Свети влас. На 28.08.2021 ансамбълът взе участие в Първи етап на 6-ти Национален преглед на фолклорните ансамбли, организиран от CIOFF България в град Китен за защита на званието „представителен“, където достойно представи нашата танцова школа и беше допуснат до втори етап.

**2. СМЕСЕН ХОР ОРФЕЙ”:**

**======================**

През изминалата година редовните репетиции на Хор „Орфей” бе преустановена. Това попречи на по нататъшната работа на колектива и неговата концертна програма. Единствено в края на месец юни, когато противоепидемичните мерки бяха отпуснати успяхме да направим съвместен концерт във Враца съсСмесен градски хор „Николай Гяуров“ при Народно читалище „Отец Паисий – 1893“ – гр. Велинград

**3. ОРГАНИЗАЦИОННА И СТОПАНСКА ДЕЙНОСТ:**

**===========================================**

През изминалата 2021 година читалището води редовен организационен живот, предимно онлайн, като са проведени 12 заседания на Настоятелството на читалището на които са разгледани въпроси засягащи цялостната му дейност.

След като ръководството на читалището успя да осъществи една дългогодишна мечта на врачани, а именно ремонта и отоплението на салона, сега насочваме вниманието си основно върху ремонта и санирането на външните стени на читалищната сграда: източната на ул. „Кетхудова“ и югозападната и северната, намиращи се в дворните части на читалището. Необходим е ремонт на Читалня, заемната за възрастни и прилежащите хранилища, както и складовите помещения, където се съхраняват костюмите на АНПТ.

Проблемен е въпроса със сградата на Детската школа по изкуствата към читалището. Необходим е цялостен ремонт, като се почне от покрива и се ремонтират всички стаи, подмяна на прозорците с ПВЦ дограма и т.н.

Пред колективите на читалището също стоят важни и неотложни задачи, които ръководството се опитва да реши със своя ограничен бюджет.

В Духовият оркестър е необходимо поетапно подмладяване на колектива, подмяна на някои амортизирани стари инструменти.

Основни проблеми в ансамбъла се явяват въпроса с липсата на щатни музиканти, имаме само двама щатни музиканти, акордеонист и кавалджия, не е направен запис на музиката на всичките танци които се играят от колектива. Необходимо е закупуването на репетиционно облекло и нови костюми.

Основен проблем в хора си остава подмладяването на колектива, трудното съжителство в залата с балета и духовия оркестър, редовното посещение на репетициите. Необходимо е и обновяване на репертоара.

Финансовото обезпечаване на читалището също е важен проблем пред читалищното ръководство, като издръжката и заплатите ни си оставят най-ниските в цялостната сфера на културата. На основание Чл.26 от ЗНЧ през миналата година на базата на подписания договор за дейност, читалището получи от Община Враца 26 хил. лв. за което искам да изкажа нашата благодарност.

Всички ние, свързани с дейността на читалището сме отговорни за неговите успехи, достижения и проблеми. Именно за това отговорността за добруването на този храм на културата на всеки един от нас трябва да бъде по-голяма. Основната ни цел трябва да бъде превръщането на родното читалище в съвременно средище на всички поколения българи и преди всичко на младото поколение, средище на художествено и научно творчество и самодейност, за развитие на любителското изкуство, краеведска дейност, фактор за патриотичното възпитание на младите хора, за пълноценното оползотворяване на свободното време, за развитие на тяхната предприемчивост и инициативност.

Така Народно читалище „Развитие 1869”- Враца ще може да изпълнява своите по-широки и отговорни функции и ще стане онзи интелектуален посредник между населението и държавата в съвременните условия.

…......2022 год. НАРОДНО ЧИТАЛИЩЕ

гр. Враца „РАЗВИТИЕ-1869”-ВРАЦА